Kegyelem nektek és békesség Istentől, a mi Atyánktól és az Úr Jézus Krisztustól! Ámen

A mai igehirdetés bizonyos összetevőiben hasonlítható egy főzős műsorhoz, de kérem, hogy ne kapcsoljon el az se, aki annyira nem jártas a konyhaművészetben, vagy éppen megfeküdte már egy kicsit a gyomrát az ünnepi menük sora, illetve az igehirdetések sora. Maradjon velem, illetve az igével mindenki és nem csak azért, mert én is karaj szeletessel és kolbásszal való megtöltésével kezdtem már a mai napot, de az igére tekintve is biztosan állíthatom, hogy valami fogyasztható, valami ízes fog kisülni itt is a végére!

1 Jn 4, 9-16a  
*Abban nyilvánult meg Isten irántunk való szeretete, hogy egyszülött Fiát küldte el Isten a világba, hogy éljünk őáltala. 10Ez a szeretet, és nem az, hogy mi szeretjük Istent, hanem az, hogy ő szeretett minket, és elküldte a Fiát engesztelő áldozatul bűneinkért. 11Szeretteim, ha így szeretett minket Isten, akkor mi is tartozunk azzal, hogy szeressük egymást. 12Istent soha senki nem látta: ha szeretjük egymást, Isten lakik bennünk, és az ő szeretete lett teljessé bennünk. 13Abból tudjuk, hogy benne maradunk, és ő mibennünk, hogy a maga Lelkéből adott nekünk. 14És mi láttuk, és bizonyságot teszünk arról, hogy az Atya elküldte a Fiát a világ üdvözítőjéül. 15Ha valaki vallja, hogy Jézus Isten Fia, abban megmarad Isten, ő pedig Istenben; 16és mi ismerjük és hisszük azt a szeretetet, amellyel Isten szeret minket. Isten szeretet, és aki a szeretetben marad, az Istenben marad, és Isten is őbenne.*

Isten szeretett Gyülekezete!

Egy igazán finom ebéd, ízlelést és gyomrot örvendeztető lakoma elkészítése, illetve megtervezése, szerintem három kérdés mentén alakul ki. Először is jön a *„ma mit főzzünk?”* kérdés. Meg kell határozni a pontos célt, hogy mi is az, amire igazán vágyunk, amiért hajlandóak vagyunk belekezdeni az egész munkába – előpakolástól, az utolsó elmosogatott villa és tányér elrakásáig.   
Ez eleve nem egy könnyű döntés, sokszor már itt megtorpanunk, hogy igen, jó lenne, de nincs időm ennyi pepecselésre, nincs erőm rá, és a többi ellenérv, és sokszor bizony végül lemondunk arról, amire vágynánk.

A második kérdés, hogy van-e hozzá egy jó receptünk? Az étel, amit elképzelünk, az ízélmény, amire vágyakozunk, az nem természetes, hogy létre is jön. Jó és pontos recept nélkül könnyű abba belefutni, hogy a képen bizony szép az elképzelés, a megvalósítás azonban félresiklik és a végeredmény valami egészen más lesz és utólag már csak találgatjuk, hogy mit kellett volna másként használni, vagy más arányban, hogy olyan legyen, mint az eszményi kinézet és az emlékeinkben élő íz. Tehát kell a jó, a biztosnak tekinthető módszer, a jó recept!  
A harmadik kérdés pedig, hogy *„meg van-e minden hozzávaló?”*. Rendelkezünk-e a szükséges alapanyagokkal, hogy elkészülhessen az az áhított finomság. Meg lehet persze próbálni sok mindennel helyettesíteni ezt-azt, de tudjuk, hogy az a végeredményen is változtat és bizony, ha már van egy igazán jó, biztos hozzávaló lista, akkor nem érdemes változtatgatni, hátha mással, olcsóbban, így-úgy ügyeskedve is megoldható.   
Az alapanyag fontos, minőséginek kell lennie, mert a mű dolgoknak az íze se lesz az igazi, a romlottat pedig végképp nem kívánja senki gyomra sem. Fontos kérdés tehát, hogy valóban meg van-e minden szükséges alapanyag, és ha nem, akkor érdemes inkább a beszerzéssel, a raktáraink feltöltésével kezdeni, és csak utána belevágni konkrétan az étel elkészítésébe.

Mai igeszakaszunkban, János első levelében, ilyen módon úgy is megismerhetjük Istent, mint egy igazi mesterszakácsot. Választ ad ugyanis a keresztény, Krisztus követő élet konyhaművészetének mind e három alapkérdésére.   
Először is tehát, hogy „mit készítünk?”, „mi is lesz az ünnepi menü?”. Mi is legyen terítéken Karácsony ünnepén? Válaszul a 9., 14-15. verseket kapjuk. „*Abban nyilvánult meg Isten irántunk való szeretete, hogy egyszülött Fiát küldte el Isten a világba, hogy éljünk őáltala. … 14És mi láttuk, és bizonyságot teszünk arról, hogy az Atya elküldte a Fiát a világ üdvözítőjéül. 15Ha valaki vallja, hogy Jézus Isten Fia, abban megmarad Isten, ő pedig Istenben”*.   
Isten világba lépése, a betlehemi csoda, a megváltás első lépése, előkészítése, amivel az ember új, Istenben valóban élő, ízes életét készíti el. A mi mennyi Atyánk pedig azt mondja ki, hogy neki nem drága se idő, se erő, még Jézus sem, azért, hogy számunkra ezt elkészítse. Ő vállalja mindezt érted.  
És te, te vállalod, vallod az érted így munkálkodó, szolgáló Mestert? Vagy te inkább azt mondod, hogy neked túl drága az időd és az emberi erőd? Inkább „összedobsz valami egyszerűbbet”, mint az Isten kegyelme? Beéred inkább a világi előrefagyasztott, vagy gyorséttermi kiszolgálásával, vagy teljes szíveddel, mennyei ízléssel vágyakozol az igazira?

A második kérdés az igazán jó recept volt. Itt a 12-13. verseket idézném alapigénkből: „*12Istent soha senki nem látta: ha szeretjük egymást, Isten lakik bennünk, és az ő szeretete lett teljessé bennünk. 13Abból tudjuk, hogy benne maradunk, és ő mibennünk, hogy a maga Lelkéből adott nekünk.”*. Isten receptje tehát: szeretetből szabadítás szeretetre. És ha őszintén erre vágyakozunk és ezt hittel kérjük Tőle, akkor az Ő Lelke által meg is tart minket a teljes szeretetben.   
Keresgélhetünk itt a földi életünkben mindenféle örömöket, eszméket, egyéb célokat. Próbálgathatjuk a különféle ízesítéseket, de ezen kívül, az Isten ingyen, szeretetből történő megváltásán és a Hozzá ragaszkodó életen kívül biztosra mondhatom, hogy előbb-utóbb mindenről föl fogjuk fedezni, hogy ízetlen, rágós, és bizony, rossz szájízt hagy maga után a saját életünkben és a kapcsolatainkban is. Ha az Ő szeretete lesz teljessé bennünk, akkor nem mézes-mázos, hamis lesz a hitünk, hanem élő és ható a Lélek által. Ezt a receptet pedig érdemes megtartani és bátran ajánlani, vallani mások számára is.

A harmadik alapkérdés pedig a minőségi hozzávalók voltak. Ehhez a 10. és 16. verseket hívnám segítségül alapigénkből: „*10Ez a szeretet, és nem az, hogy mi szeretjük Istent, hanem az, hogy ő szeretett minket, és elküldte a Fiát engesztelő áldozatul bűneinkért. … ; 16és mi ismerjük és hisszük azt a szeretetet, amellyel Isten szeret minket. Isten szeretet, és aki a szeretetben marad, az Istenben marad, és Isten is őbenne.”*. A minőségi, nélkülözhetetlen hozzá, „hozzánk” való, tehát Isten Fia, Krisztus. Éppen ezért szól felénk folyamatosan a hívás, hogy ismerjük meg ezt a szeretetet, Krisztust és maradjunk meg a jászoltól a kereszten át a feltámadásig megmutatkozó szeretetében. Akkor bárki, aki belekóstol általad a hitben való életbe, Krisztust, a Megváltót ízleli meg, mert Ő fog betölteni téged is teljesen.   
Ahogyan korábban is megállapítottuk: „Az alapanyag fontos, minőséginek kell lennie, mert a mű dolgoknak az íze se lesz az igazi, a romlottat pedig végképp nem kívánja senki gyomra sem.”. Ha a hitünk csak mű: hagyomány és üres vallásosság vagy színjáték, vagy ha a romlott íz: a bűnök hatják át az életünket, akkor ahogy mondani szoktuk, a kutyának se fog kelleni.   
Ha nem a krisztusi szeretet, ez a hozzávaló uralja az életünket, akkor ne csodálkozzunk, hogy bárki, akit meg akarunk kínálni, hívogatni akarnánk az Isten asztalához, az vissza fogja utasítani. Nem fog kérni belőle, mert nem kér belőled sem. Felelősségünk van Testvérek, hogy ha keresztényként, krisztusian akarunk élni, Isten szerint akarunk főzni, akkor azt használjuk, azzal éljünk, akit Ő adott nekünk. Akkor a krisztusi szeretetnek kell ízessé tennie az életünket, a megváltásunk édes örömének. Ha így van, ha így lesz, akkor bátran higgyük, hogy mindenki kérni és vágyni fogja, akár csak egyetlen falatját, morzsáját is!

Most, hogy ennyit beszéltem az igazán jó ételről és közben valóban egyre közeledünk az ebédidőhöz is, talán még inkább átélhetővé válik az éhség, de most hadd maradják még a lelki „gyomorkorgásnál”. Ez az a korgó, kiáltó hang, amit sokszor megtapasztalunk a saját életünkben is, de ma egyre hangosabban hallunk a világban is.   
Mindennek ellenére sokszor tapasztal a keresztény ember elutasítást, és így Krisztus is ismét csak elfordulást és megvetést. Mi azonban, ahogyan az Úr is teszi, ne azzal válaszoljunk ezekre, hogy: „ha egyszer visszautasítottad, akkor többet nem is kínállak meg”, hiszen a mi Megváltó Urunk sem így tesz és tett mi velünk sem. Kínáljunk és hívogassunk minél többeket, folyamatosan az ünnepi, megterített asztalhoz! Mert nem a földi szépsége, díszítettsége, elegáns körítése, vagy az interneten való megosztása ad értéket a mi mindennapi táplálékunknak, az Isten szeretetéről tanúskodó igének, hanem Krisztus.

Gondoljunk csak az úrvacsorára, nincs díszes kinézet, nincs ízmámor és még csak nem is tűnik bőségtálnak, de mégis örömmel és hálával fogadjuk minden alkalommal az Úrtól és bizony jó szájízt, és igazán telített lelki gyomrot ad nekünk.

Egyetlen verset nem idéztem még fel mai alapigénkből, hadd vegyem hát még ezt elő és kínáljam meg vele én is a Gyülekezetet: „*11Szeretteim, ha így szeretett minket Isten, akkor mi is tartozunk azzal, hogy szeressük egymást.”*. Isten karácsony ünnepén, érted a világba lépett. Az Úr szolgai formába kényszerítette magát érted. De nem állt meg itt az Ő szeretete. Tovább ment, egészen a Golgotáig, majd pedig a feltámadáson át kijelentette érted az Ő hűségesen szerető Atyai akaratát.   
A három napos ünnepi lakomák után a családok gyakran megosztják egymással azt, ami az ő asztalukon még megmaradt és együtt falatoznak, közösségben ünnepelnek. Én pedig szintén erre bíztatnék mindenkit. Ha kaptál ma, vagy az elmúlt napokban, hetekben valamit az Ige által Istentől, ha van valami ott a lelki éleskamrádban, vagy tálcádon, akkor oszd meg az emberekkel, mert, ahogyan az ige mondja: „*ha így szeretett minket Isten, akkor mi is tartozunk azzal, hogy szeressük egymást.”*. Így legyen! Ámen